khistorydata/jeongjo-sjw-relations huggingface dataset:
정조 16년 · 강
召見時原任大臣閣臣藥院提調備堂于重煕堂領府事李福源左議政蔡濟恭提學吳載純原任直提學李秉模金憙朴祐源原任直閣徐鼎修徐龍輔鄭東浚檢校直閣李晩秀徐榮輔直閣南公轍都提調洪樂性提調鄭昌順副提調趙尙鎭備堂金華鎭徐有隣金尙集趙鼎鎭金思穆徐有大李漢豐李時秀李在學
정조 16년 · 목
時原任大臣閣臣藥院三提調爲承候也○樂性等曰此月又屆連日淸齊追慕冞切聖體若何予良久曰近日膈氣上升且有咯血之症今又發作恐有駭瞻之慮少爲鎭定然後可以酬酢矣少頃樂性等曰當此月逢此時又以近日章奏中不忍言不敢提之事鎭日入徹慽我聖心以致玉候欠寧下情悶廹寧有其極乎仍泣而奏曰臣等之忍蓄腔血而不敢開口者今幾年矣近見諸臣章奏衷情一倍憤激予曰予有諭於卿等者而都提調聽瑩班首旣未奏對則他大臣有難越次以對卿則先退留坐閤外待他大臣筵退詳聽下敎可也樂性先退予曰有人有國則天倫人常爲重有父子之倫然後有君臣之分近日爻象果何如也卿等以爲父子之倫不明則不忍聞之敎卿等一日坐予於此位而困予至此乎今日卿等斷不逞者一人頭以獻然後國可以爲國不然則不忍聞之敎福源等蒼黃逬出予曰諸臣聞下敎而敢如是雍容乎又何敢冠乎福源等免冠退伏協陽門外良久以司謁口傳下敎曰諸臣旣命退去則尙在閤外何也予僅過昨日神氣無以收拾諸臣若不退去則予將添諸矣樂性等連爲請對以司謁口傳下敎曰俄有一言下敎者而膈氣猝劇不得言及矣命承旨一人入侍命書口傳下敎承旨徐榮輔曰十行絲綸剖析精微義理昭揭奉書之際涕淚無從而茅其句語往往有爲人臣子所不忍承聞者伏乞改下焉予曰勿復言仍命持此下敎及甲申筵說抄出本出示閤外諸臣而今此下敎所重有在諸臣冠而奉覽後有闡明之方以司謁入奏樂性等奉覽訖以爲莫重莫大之事不可以司謁入稟恭侯賜對以爲仰奏之意轉稟仍召見諸臣命都提調勿爲入侍福源曰臣等伏承俄筵下敎不卽地致滅臣分都虧冥頑極矣又伏聞膈候添加之敎下情萬萬罔措冒萬死登筵矣濟恭曰臣等今復着帽登筵人理滅絕無可達之辭矣他說則姑不暇論而膈候俄間何如予曰往來之氣故升降不知一日幾次矣昌順曰醫官方待令茶飮之屬先爲議定千萬伏望予曰置之又曰今予之神氣實難酬接而俄者下敎非謂卿等之過也卿等冒熟守閤生病可慮且聞有闡明之方故召見矣濟恭曰臣請對冒死仰奏矣臣之事殿下凡幾年也辭敎之間未嘗有疾言遽色臣等不勝欽仰而俄者下敎誠萬萬過中臣等抑鬱罔措而第伏念過費辭敎易致氣度上升恐有妨於保嗇聖躬之道矣予曰幾年不忍言不忍聞之事近因世道日下義理漸晦至有柳星漢者出卿以素所秉執首陳一箚予亦不得已而賜批又於兩耆臣疏批略爲敷示此蓋懸法象魏生道示人之意不如是則不可故也至於嶺儒千里裹足萬人聯名故旣賜批又引見縷縷筵敎悉爲敷示至若頒示中外者欲使今日臣子愚夫愚婦咸知義理源頭予意修在矣近日諸臣之視若茶飯迭相謄呈有若予忍聞忍見者然已極怪駭而向日所謂方外儒生再疏承旨不爲開見亦不入徹未知疏語之何如而見兵曹草記有李秉鼎擊鼓之事故問其委折則以儒疏中論斥李昌壽其從孫往疏廳仍爲割名而來故以此鳴冤云而日前提調入侍槪聞昌壽之被斥卽二件事而一則趙進道削科事一則章奏句語云而趙進道事則昌壽卽其時讀券官而旣有人言則陳疏引義不是異事至於章奏句語卽聖候平復之後也非但事實如此且昌壽於某年以箕伯有三月哭臨之事非但箕城人尙今傳之予聞於故相故相豈有私好於昌壽而然乎李秉鼎之復置仕路卽爲其父一着也乃反插入於疏中而論斥之如此可以三隅反渠輩敢以莫重莫大至敬至嚴之事暗懷挾私之計乎一臠可知全鼎如李昌壽者插入則安知無當入者不入不當入者入乎如是則義理漸至晦塞予意無以闡明甚至於一國共公之論又爲分門割戶看作遊戲之言豈有如許世界乎使予在此位而豈敢若是乎儒生輩尙可諉以不知事實而儒生中必多搢紳子侄亦安知不出於着帽者乎予於疏批言之筵席敷示意謂今日廷臣有識者見而飮泣無知者聞而戰慄義理從此闡明予志庶皆領會矣今以儒疏言之非但批答無益筵敎無效竝與含哀茹慟忍而敷示之本意而相反寧不駭痛君君臣臣自是天經地義如此不已則將成何許摸樣卿等之所當爲者有二焉齊之以刑不如導之以禮闡明發揮於義理源頭使一世之人曉然開悟上也如或干戚之舞不可以爲力則拈出頑不率敎者一人施以三尺之律以明義理之不可泯秉執之不可撓可也於斯二者卿等思之濟恭曰凡今立於殿下之庭者孰不欽誦我聖上所秉執之至精至微之義乎以臣所見今世上決無如此之類聖慮已涉過當且近日以來義理分明矣東國臣子三十年不敢言不忍言雖屋下對妻子之時不敢開口之事今則章奏言之婦孺誦之義理之明豈有加於此乎然而一或有挾雜私意以爲逞怨之計眞亂臣也如是者國有常律何難致討齊之以刑不如導之以禮之聖敎誠至當臣意則須使擧國之人怳然知此箇義理自無紛然之弊上也而今日闡揮之方俄下口傳下敎是也臣箚所云乞下哀痛之綸正欲得此下敎也嶺儒疏所請亦此也外此恐無他道矣予曰此義理卽天下萬世共公之大義理予言則猶似一己之私何以徵信於來後乎卿則自來秉執予不加勉而今日事深有望於李領府矣福源曰神精昏迷倉卒不能思得好道理而重臣徐有隣編書之請儘有意見以近日傳敎批答筵本彙成一書印頒於世則大義理源頭我聖上本意可以闡揮而前後諸賊之所以爲逆自可以彰著矣予曰此等文字朝紙已布筵本亦令勿秘有眼者皆見之則印與謄何間乎卿言未免問東答西矣天下莫重者倫常倫常不明則人不人國不國今之容喙者隱然以爲當行而不行當討而不討苟如是則其可曰倫常明而爲人爲國乎癰盛則潰之今之癰也可謂盛矣卿等須決之夫然後義理決伸予心得明予有拜先大王之顏矣亦可以展省於顯隆園矣昔日凶賊之生存於世者次第誅討幾乎無漏而所以誅討則皆屬之寡躬世之具眼者自當知之兩耆臣批答以借麟經之筆爲辭者此也孔子作春秋但曰春王正月則發揮其義者有左氏焉有公羊焉有穀梁焉其他敷行而發明者不知幾卞家凡義理微者其言隱微而隱者在乎聖人微者顯之隱者著之在乎後人乙丙所討之送何莫非昔年之逆乎然而一部明義未常言某送爲某年之賊者予意竊自附於麟經之筆法矣復賊事其窮凶極惡豈可一日容貸而亦必待渠之自干天誅然後誅之嶺儒入侍筵說中手握重兵寔繁其法云云記注之誤故欲令改之而未果矣如復賊者豈以握重兵多從黨不敢下手乎苟能細加紬繹於前後處分則予意所在庶幾領悉而曉悟近日爻象之所以致此者卿等試思之天理不明人紀不立而在具瞻之位不思所以闡明之方乎濟恭曰非但齊之以刑不如道之以禮如或有不知者反謂此義理不可復言或如向年人不敢提說則旣伸之義理將歸復晦此亦不可不念矣予曰卿言雖似然矣亦豈有是慮乎濟恭曰苟欲究覈則何難之有乎予曰丙申師翰之獄蓋渠輩以不敢言於先大王御極之時者敢言於予之恭默之日窮凶絕悖故不得已設鞫處分今何可復以此事發問目究覈忍聞其不忍聞乎今日朝廷雖無紀綱使之自首則豈敢不爲而此亦不欲索言如可兵不血刃而牖迷曉惑使自底於義理大定則豈非拯濟一世之道乎今番所謂方外疏初次則猶付之隨衆波蕩之科只命還給而再次則非特隨衆而已專出挾雜此等之習敢售於今日朝廷乎如果有疏陳之意則何去而不爲見嶺儒再疏後始爲之者此果出於眞正忠憤乎如嶺儒疏只以義理爲主者可謂有識見遣辭之際或不無字句間妄發而遐方人無怪其未諳本事而然故予不責備而至於搢紳儒生之居在城闉者豈不知予意所在乎福源曰歲月浸遠伊時事實後生未得領會雖着帽者亦容有不知者矣予曰卿言慨然矣着帽之人豈不知此義乎知而言之無臣分也不知此義亦無臣分也其可成說乎卿言轉成語病矣福源曰臣所仰陳非謂不知聖意與義理也甲申筵話亦或有未及聞知者而精神昏迷辭不達意矣予曰今則闡明之方一付於卿等予不多誥此後事卿等善爲之也
정조 16년 · 강
罷平山府使李潤章職
정조 16년 · 목
左議政蔡濟恭啓言平山稅米濫捧無節一石所納加捧爲十三斗臣於昨年以此陳達釐革之方出擧條申飭聞一鄕齊會公議酌定則奸鄕猾吏與所謂江主人名色者必欲沮戲今年上納之際稱以所費比前有加勒定剩條十三斗又以曾前所無之三百兩錢欲爲加斂民間必欲使鄕會酌定之事壞了乃已而爲守令者坐視其弊不能禁抑請平山府使李潤章亟施罷職之典從之
정조 16년 · 강
命革滿浦等五十六鎭戶斂之弊劃給加分耗米五千石
정조 16년 · 목
左議政蔡濟恭啓言昨冬牛峴僉使柳文養上疏批旨內科外徵斂杜弊事令道帥臣往復停當各鎭沾益之道拔例料度條列狀聞事命下矣卽見平安監司洪良浩狀啓則以爲前節度使李漢豐牒呈內滿浦等五十六鎭用下名色之不緊者一倂全減料窠之過濫者亦爲裁減而戶斂旣如是減削則必有別般區劃然後鎭樣可以收拾民瘼可以蘇醒道內各衙門加分耗條限五千石除出量其鎭力之殘盛分排劃給則庶可爲矯捄之一端云蓋此釐弊之方屢度往復十分停當各樣給料與用下存減數爻逐行叩計則減下折米爲二千四百二十一石零錢爲三千九百三十九兩零仍存折米爲三千七百九石零內一千二百七十二石以各該鎭堡歲入條充給每年戶斂應下爲二千二百九十三石零間年戶斂上下條爲一百四十二石零仍存錢爲二千三百六十三兩零內七百三十七兩零以各鎭堡歲入條充給每年戶斂應下條爲七百四十五兩零間年戶斂上下條爲八百八十兩零而民戶徵斂一倂革罷則毋論應下與間年上下條一依元數措劃乃是不可已之事而他無拮据變通之策給耗一事實爲長遠無弊之道就道內各衙門還穀加分耗條中應下條米錢逐年劃給間年上下條隨其用下之時磨鍊上下若無加分之年以元還耗穀中依此劃給事定式施行各鎭堡戶斂及用下存減成册修正上送請令廟堂稟處矣累千石國穀之創開無前之規逐年劃給實爲重難而若行此政則關西五十六鎭無告疲氓庶得回蘇而九重西顧憧憧之憂亦可以永除矣各衙門加分耗米五千石特爲劃給使之分排各鎭如是之後戶斂或復如前穀物反供肥己則當該鎭將施以贓污之律不飭之道帥臣亦不可不嚴勘請以此意各別申飭敎以欲蘇道內五十餘鎭民之積弊何惜半萬包米乎況旣聞之後若不快矯其弊是豈示信之意乎依此回啓特爲劃給如是而鎭將之一有犯科者令道臣拿致營門大張威儀嚴棍示衆後仍令王府用贓污之律若不摘發道帥臣論勘亦依卿所奏爲之亦令道伯枚擧此意揭板於各鎭政堂俾各常目而小心
정조 16년 · 강
重推關西伯洪良浩仍飭德川郡簽丁之弊自營邑後長釐革
정조 16년 · 목
左議政蔡濟恭啓言前因德川郡守宋銓上疏批旨內簽丁之弊詳問道帥臣求其蘇病去瘼之方以聽稟處事命下矣卽見平安監司洪良浩狀啓則以爲前節度使李漢豐牒呈內本郡虛伍五百名中其半則以該邑不緊名色査櫛塡充其半則就其良丁稍優之邑從略分排使之責代云新節度使柳孝源所報一如前兵使矣民少軍多無邑不然今若以數百名闕額分送各邑則名雖祛瘼實歸移疾至於原疏所論本道錢穀中推移給代云者雖出於救急之計而見今各庫旣無留儲猝難遽議就其虛伍五百名內二百名仍置本邑從便査櫛隨闕充代其餘三百名該郡留庫各衙門穀中限二千石特許加分取耗作爲減布之代逐年防給而限以五年待其流戶之還集生齒之漸長停罷加分之法依前充闕則別無掣礙之端庶爲救弊之道請令廟堂稟處矣關西軍多民少之弊無邑不然節度使所云德川虛伍之移送有裕邑似由於不識道內物情雖以本倅宋銓原疏言之請得兩營某樣錢穀以爲防給軍布之計者事面極爲未妥道臣所當據理以斥而乃以加分耗爲請其所未安與原疏何異況只以五年爲期則五年之內稚幼者果皆狀健逃亡者果皆還集以免簽丁之苟艱乎此必無之理道臣從重推考若其從長釐革之方營邑爛加消詳以處而不必煩諸朝廷之意請更爲分付後之
정조 16년 · 강
革楊下鎭屬于白馬山城
정조 16년 · 목
左議政蔡濟恭啓言楊下鎭革罷之議匪今斯今而尙此因循矣以今番道臣鎭堡革弊成册見之本鎭之民不過十餘戶此固不成貌樣而所處又非闕阨要害依前附之灣府差出別將使之仍屬於白馬山城恐爲得宜矣敎曰曾經箕伯亦陳所見左參贊金華鎭曰此鎭存罷無甚關緊革罷亦似不妨矣從之
정조 16년 · 강
特減金海鳴旨島公䀋一千五百石
정조 16년 · 목
左議政蔡濟恭啓言頃因金海䀋民上言爲弊之端矯捄之策詳査狀聞之意行會本道矣卽見慶尙監司鄭大容狀啓則以爲鳴旨菉豆兩島䀋產豐饒始自乙丑設倉儲米每年出給本米一千五百石於䀋漢等處公䀋三千石使之煮納此外又有什一條稅納於本邑者及龍塘倉沈醬䀋一百六十八石十斗之每石二兩式給價取用者倭館䀋所納不過爲二石七斗一年應捧合爲三千四百七十石零而近來柴道極艱昔之八九兩所貿今爲三四十兩以一石本米不能辦二石䀋煮出之資而昌原東萊蔚山等邑䀋田擧皆防築海口片片設釜陳起無常況其屢徑危險米䀋運輸不便移定一款非所議到而公䀋三千石係是峽邑民食倭館䀋數亦至些別無存減之可論而公用所需到今革罷俱難遽議目下矯捄之方惟有添給貿柴之價還穀應留中如得萬石米加分取耗依詳定發賣則逐年辦錢當爲三千兩以此添給三千包公䀋之費龍塘䀋自臣營別爲措劃每包添給一兩亦如公䀋之例事請令廟堂稟處矣道臣之欲添給柴價實爲捄弊之道而畢竟經綸在於加分取耗近來外方之凡有變通必請加分欲以捄弊者安知不又生一弊乎其所添價未知如何區處當爲得宜請下詢諸宰中曾輕道臣敎曰曾經嶺伯人各陳所見左參贊金華鎭曰此島䀋弊其來已久而當初設置專爲上流峽民則固難遽議革罷至於島民貪殘特甚其所依賴而資生者惟此本米之預爲出給則不可以柴價之踊貴減其給米元數就其餘利條斟量添給惟在道臣之從便善處矣工曹判書鄭昌順曰嶺南一道產䀋之處只是鳴旨一島若減公䀋則恐反有弊雖云柴貴爲弊亦豈至如上言內所陳乎此是奸民輩欲爲減省公䀋之計今雖仍舊恐不爲大弊矣行副司直金尙集曰公䀋所需乃是婢貢給代之用而在本營無甚損益故以參量減數之意有所酬酢於大臣矣敎曰大臣之意何如濟恭曰煮䀋三千石內減其一千五百石則所煮減半民力必紓且於本倉曾前所給千五百石本米亦當有餘以此量宜添給柴價則恐爲兩便之政龍塘䀋狀辭中旣請自本營別爲措劃此則別無更爲指揮之事矣從之
정조 16년 · 강
命海美縣船艙仍置舊所
정조 16년 · 목
左議政蔡濟恭啓言因本司草記批旨海美船艙之洪州一面割屬一疑置之就其中移繫之方詳探論報之意分付道帥臣矣卽見忠淸前監司朴天衡所報則枚擧水使牒呈以爲洪州西倉桶浦雖合船所而形便反不如本艙且土地人民旣不割屬則莫重戰船繫置他境終涉疏虞仍置舊所爲宜云道帥臣所報旣如此依前仍置之意請分付從之
정조 16년 · 강
命麟蹄縣田稅米太依寧越等邑例作錢上納
정조 16년 · 목
左議政蔡濟恭啓言因杆城慰諭御史書啓草記回啓中麟蹄田稅米太作錢事與有司之臣爛商後稟處之意有所覆奏矣聞戶判之言則本邑稅米太數旣無多且寧越伊川等五邑旣許作錢於麟蹄不當異同依詳定作錢上納之意請分付道臣從之
정조 16년 · 강
命楊廣二州討捕營前若竝設則仍舊不然則二州中無益處罷之
정조 16년 · 목
左議政蔡濟恭啓言昨冬因畿伯所啓楊州新設討捕營而軍校料米磨鍊會減之意今自畿營有所報來矣廣州討捕營若移設楊州則軍校料米事當依例會減而聞楊廣竝設討捕公無前料米別爲磨鍊旣甚重難且聞楊民以新設大爲不便云廣州若欲仍舊則楊州討捕不必疊設矣敎以莫若仍舊貫前若竝設則仍設不然則楊廣間無益處罷之
정조 16년 · 강
命劃給添餉大米一千三百石于總戎廳
정조 16년 · 목
左議政蔡濟恭啓言總戎廳軍兵支放以城餉耗條與各邑軍需米塗抹分排而近來城餉連値災年太半減縮今年又値閏朔昨今兩年不足合爲九百四十石零若當留陣之時則無料軍兵散料上下之數亦甚不些北漢行宮各處公廨今方修葺而匠募之料亦無拮据之道在前如此之時或有一年添餉取用之例辛亥條添餉大米一千三百石請題給從之
정조 16년 · 강
命還錄廣州松洞一用兩面軍米給代條餘數
정조 16년 · 목
守禦使吳載純啓言年前廣州松洞一用兩面移屬水原時兩面軍丁身米闕額條筵稟後以軍餉米中區劃給代而庚戌條本府誤爲加數磨鍊前使鄭昌順已令該府還錄餘數於會案而適値遞任未及上聞云故敢此仰達從之
정조 16년 · 강
推持平崔重圭正言姜世綸罷校理申馥副校理李貞運職尋遞世綸
정조 16년 · 목
承旨徐榮輔啓言臺啓事體至爲嚴重而持平崔重圭傳啓之際只擧末端做錯非細請推考從之又啓言臺閣避嫌自有體例而正言姜世綸避嫌之際難以他語非避辭非陳懇擧措顚錯事體屑越請推考從之校理申馥副校理李貞運啓言三司合啓事體莫重而正言姜世綸乃於未合啓前徑先奏對旣非避嫌又非所懷有損臺體不可以罷職而正請正言姜世綸施以譴削之典敎以擬律何等審愼處則初無罷職之事而所請如是錯誤爾等罷職持平崔重圭啓言臣於傳啓之際遽致顚錯之先至有承宣請推之擧以此情踪何可一刻晏然於臺次乎請命遞斥敎以勿辭亦勿退待正言姜世綸啓言臣於筵席奏對顚錯至有承宣請推之擧滿心惶愧其何敢一刻晏然於臺次乎請命遞斥敎以依啓
정조 16년 · 강
還收右相朴宗岳罷職傳敎仍賜疏批
정조 16년 · 목
敎曰已言於大臣右相罷職傳敎還收○先是宗岳陳疏略曰噫嘻痛矣九賊之千妖萬惡至凶至慝載籍以來所未有者也序立肆市雖未及行而跽斬孥籍豈不亟施臣於前日箚本中明目而陳之大臣諸臣亦皆次第申請及宣大臣之批若曰有先大王受敎仍不賜兪允伏惟我先大王因心之友盡倫之德曠千古而冠百王苟使九賊遽逆大憝千剮萬戮之罪現發於當日則必不以鬼誅之先及而有拘於追施之禁令也明矣我聖上何不念及於此而必導聖人達權之訓廢却萬世應行之典乎聖國等諸賊之不施追律以其鞫庭之未及輸款也此賊則旣承款於金吾又承款於親訊則便一己結案已正法之賊也不可以聖國等未承款追施律論也至若星漢之逆節凶啚臣之前後沫飮不啻四五次而天聽邈然天誅不行輿情沸騰日甚一日此賊卽一至微至卑蟣蝨之類苟使渠無耳目濡染之習則凶肚逆腸何由而蘊結凶言悖說何故而發口終若煦濡之任他之則種下生種枝上添枝將不知國家稅駕於何地思之至此寧不骨靑而膽墜也哉顧其排布醞釀明若觀火宜卽因其端緖之現露拔其本而塞其源也故臣於向日筵席重言復言終乃以質問爲說伏想聖聰亦必記有矣今此兩賊異身同腸其窩窟必同也其根柢亦同也星漢則嚴鞫得情夬正王法九宗則亟命王府追律擧行斷不可已也而九宗雖斃其梟子獍雛與渠父同一戾氣同一凶心其窩窟根柢之所在必當與聞而稔知之竝與星漢一體嚴訊破其窩窟拔其根柢千萬至祝仍伏念臣負犯至重自陷不測之誅而聖恩曲庇止於薄勘之科臣席稿江村泣血訟愆而目見凶逆之輩出天網之太恢敢效獄中上書之義粗伸沐浴請討之忱伏願聖明依賜諒察不以人而廢其言則臣死之日猶生之年矣至是批以豈可漫語申複兼有口傳下敎之時乎卿須安心勿辭入來視事仍敎曰遣史官傳諭○注書李宗烈書啓以爲臣敬奉聖批傳諭于右議政朴宗岳則以爲臣於向來事孼由己作罪犯罔赦聖恩天大止於薄勘今此還收之命有隕自天十行之批史官臨宣顧今犬馬之疾浹旬彌留恩命之下未卽趍承又況命召所重與他自別而未免淹滯荒郊尤不勝萬萬震悚謹當收拾精神冒入文字云矣
정조 16년 · 강
命承旨徐榮輔口傳下敎於閤外待命大臣卿宰等
정조 16년 · 목
敎曰頑不滅死忍過昨日則此時豈或開口容喙於生世事而一日生在地上君臨卿等則其可忍爲無倫忘讎之人哉予雖不肖無狀其孝親尊先之心衆凡所同得則萬古天下豈有一毫歇後於天常人紀所當然之事而當爲不爲含恤茹冤三十年如一日乎卿等亦須思之自予御極以後於某年義理不敢一番明言洞諭而其誅之也因他事其討之也托他條敢怒而不敢言欲言而不敢詳者予果眞箇匿讎而忘怨義理之可明而不明懲討之可施而不施乎此箇事理爲今日東土臣庶以鍮匙拘飯者孰不知予隱忍之本心而爲之悲苦傷痛乎此無他先大王許多丁寧之諭嚴截之敎竝姑不敢提說最是甲申二月二十日召大臣諸臣於眞殿門外有御筆手書口奏萬言文字頒示之擧而其槪略卽其年事之或有以某有何罪某犯何事提起於將來者則無論其事之如此如彼以予謂如此如此也以不忍言不忍聞不忍提不忍見不忍道之句結之曰以聖躬當之諄諄申申至以語到此事者斷以耇輝鏡夢之律其下又有不忍承聞之敎而又若曰如是然後可以明汝未暴之先志而予之慟惜之心可以有辭世臣又可次次知汝本心及先志又知予之此意而汝亦爲孝於祖之孫孝於父之子爲敎又召大臣以下齋殿下宗統綸音其時事實皆入於丙申年上疏後洗草中惟綸音及口奏眞殿之文字尙在史庫及政院日記矣口奏文字雖不敢奉出而見之至於政院日記一按可知予於伊時因下詢質言於前席則若於先朝賓天之後謂可以惟意所欲爲一反甲申之對則是豈事死如事生之義乎且況聖敎中慟惜二字卽追悔之聖意予奉以銘肺將爲死且瞑目之端然不可抑者至慟也不可遏者至情也大倫所在血讎在彼於是乎參前倚衡求權於經千思萬量焦腸煎肝先之以乙未誅討以身替當而必欲及於先朝在宥之時而次又翌春丙申以陳情之疏泣籲於代聽庶政之後獲蒙天地罔極之恩特命以不忍見之文字竝付之洗草及其洗草之日聖敎若曰此擧勝於思子之臺望子之宮予有歸見地下之顏其下又有感頌掩泣之敎予豈忍盡誦乎仍命行百官賀而書下錫號之綸音及御製諭書御筆銀印予初則抵死不敢承當尋有收還錫號之命及諭書中嘉獎句語刪去之敎故予不得已祗受又其後御殿受宴命予往伸展省之禮今雖欲百番編書萬番揄揚豈有過於先大王甲申追悔之敎及丙申洗草之命乎此其先朝本意之大略也先朝聖恩自先朝聖恩予之至慟自予之至慟自丙申丁酉以後屢起之逆獄無不本之於某年義理雖知我者知之不知我者不知而予之所執政在於外而形跡之不露內而義理之自伸外而甘受忘讎之譏內而默運致討之方上而不負聖恩下以不此吾顙而要之歸趣不越乎次第酬雪而後而向筵嶺儒所奏中誅討之不以其罪取譬於里克里克之時獻公若有遺戒里克之事孔子豈有貶議此則嶺儒跡疏初雖未悟聞此敎不待多言必當立解矣但廷臣之北面於予而跡不疏外識其裏面者於此若有一毫謂予有未盡分處殆若乙亥以前之誅討者非亂賊乎逆臣乎乙亥以前則先大王以事屬聖躬過加靳持而在今時則予果忽於不反兵之義抛却不共載之讎故致此近日爻象乎此所以九日齋居如不欲生而不欲對卿等臣隣者也蓋以三十年含茹之本心豈欲忍言於絲綸忍見於章奏而星霜浸遠事實漸晦以不忍提而後生不知莫重之義以不敢道而世人不識莫嚴之事而左相以素所秉執之人抗陳一箚不得不措語賜答伊後卽欲禁其紛然只於諸臣章奏或不賜批或令還持去者此非前後之矛盾一則象魏懸法一則生道示人也其後嶺儒之來也召見賜批亦出於急於曉諭又以嶺儒入侍時筵話卽令頒示中外尤可見予意之所在則領會者見必痛泣迷昧者聞當戰慄而已凡今血氣之倫頂天立地者寧或有他意於其間哉此而或反於是萬一有見批旨與絲綸而不知冤酷之意聞面諭與筵本而未見痛泣之容敢於不忍言不忍道之撑天蟠地罔極之事謂予忘先而背本則此果何許心腸外此皆屬於不覩不聞姑不索言而前乎千古後乎千古豈有若不忍言不敢道之某年大義理則予之本來所執之上叚縷縷云云者果若有未盡分處則雖至戶諫無所不可又或所謂未及懲討之類各自有委折而細細斟酌料定者予於此其可無端恬然乎設有未知予意者但當紬繹本意所在期於自歸無疑而已爲今日臣子忍於此事爲因此逞私之端爲藉此挾雜之計以匿讎忘怨隱然歸之於上而乃敢托以懲討不稱量無倫脊不當入而入當入而不入之類茶飯說去於公私話頭則惟今朝鮮世界所謂君長者果何如人也俄筵先以二字下敎於卿等非激也予雖不學不爲任情之說焉徹天窮地之至慟猶不欲任己私而任予意況對臣隣豈有此蔑理悖事之言乎人而無人倫不得爲人國而無人倫不得爲國況君人而御國者若於孝親尊先之事有一毫未盡分之歎而爲廷臣之所抵掌容喙則國非其國卿等豈待筵敎而知之乎有人倫然後爲人爲國卿等之半日免冠只曰侯命果何益於大義而何益於予乎其所闡揮之方卿等思之○承旨趙尙鎭申獻朝徐榮輔金孝建啓言俄下口傳下敎辭旨懇惻義理昭揭臣等旣已涕泣而受之所當涕泣而頒之竊附於闡明之義而第於十行之中往往有非臣子所忍承聞之語此實我聖上以至切至痛之情寫至精至微之義將以明天理立人紀於天下後世則遣辭之際固知出於萬萬不獲已而若臣等之所不忍讀所不敢頒者以其有決非臣子所敢聞所敢承之敎也前席仰陳尙有未罄之懷玆敢相率聯籲伏乞聖明亟狀傳敎中不忍聞不敢承之句語使臣等得以頒布千萬泣祝
정조 16년 · 목
政院啓言藥房都提調洪樂性提調鄭昌順副提調趙尙鎭伏承口傳下敎不勝煎廹罔措率諸御醫請對矣敎以退去又啓言樂性等雖伏承退去之敎衷情轉益罔措率諸御醫更爲冒萬死求對矣
정조 16년 · 강
領府事李福源左議政蔡濟恭聯疏賜批
정조 16년 · 목
疏略曰臣等於朝筵伏承不忍晷刻承聞之下敎五內震剝蒼黃逬出泥首閤外惟願速死筵退之承宣奉示口傳下敎首尾累千百言嚴正惻怛可以感木石而孚豚魚臣等且讀且泣不能成聲以我殿下三十年不忍言不忍聞之聖心而致有今日之下敎此臣等萬死之罪也嗚呼我殿下三十年所秉執所遵行之義理至重至大至嚴至敬至精至微建諸天地而不悖百世以侯聖人而不惑凡北面於於殿下之庭者於此而一或有毫釐之差則是亂逆也嗚呼我先大王至慈追悔之聖德我先邸下至性出天之睿孝我殿下所以奉承兩聖人遺訓闡明千百代大義者嗚咽掩抑丁寧敷示於筵諭疏批之間三十年不忍言不忍聞之精義微旨近日以來開曉如日月懸揭如斧鉞環東土大小臣民之有人心有臣分者莫不流涕攅手奉持莊誦若夫當時凶從之罪盈惡極天地鬼神之所不容者次第劓殄皆伏天誅而我殿下所以行誅討之典者深得春秋微而顯之義今日口傳下敎中丙丁以後治逆以身替當之敎卽此也俄者筵敎中惟恐其跡不晦之敎亦此也此蓋先大王所以諄複告戒於我殿下我殿下所以涕泣承受於先大王謹守恪奉之道嚴討快誅之意竝行不悖永有辭於天下萬世臣等每一仰想我殿下苦心至德未嘗不腸推心折而繼之以欽仰萬萬也嗚呼以我殿下罔極之至痛無窮之孝思三十年含哀茹恤之中酌量錙銖動中權衡義之盡也仁之至矣臣等之悲憤痛廹雖擧國所同而豈復有一辭可陳於殿下之前者哉苟或有不靖不逞之輩敢藉此莫重莫嚴之事容易掇拾猥煩章牘旣沒懇惻之誠全無畏憤之意而又或挾雜私意暗售思讎反使撑天亘地之大義理爲此輩所藉弄則其爲蔑君綱而壞人紀陷民志而亂世道不但臣等之所明目致討國有常刑罪不容於誅殛矣今番方外儒生之疏旣未登徹雖不得明言顯斥而若不昭示義理嚴加防遏則安知若此類不接踵而起也此實臣等之所大懼也伏乞聖明下臣等此疏頒示中外俾國內搢紳章甫咸知大義理所在毋敢自陷於重辟批以見閤外口傳下敎聞筵中多少說話者苟有血氣之倫孰不悟迷而披昏於差毫謬千之分也際又卿等之疏如是敷陳不負予期望之意須以此疏令政院拔例謄頒於朝紙仍敎曰此批答遣史官傳諭
정조 16년 · 강
命水原府試射入格人等加資賜第施賞有差
정조 16년 · 목
該府使李敬懋狀啓以爲園底及邑底武士等三月閏四月兩朔試射本月二十二日聚試柳葉箭各一巡二中以上入格之類修啓別單而三中四分以上姑待判下邊三中以下入格之類各以木布米斗仍於試場頒賞後木布會減成册修呈壯勇營大同米則已盡上納以儲置條分給枚報宜惠廳○園底及邑底武士等三月朔柳葉箭一巡入格別單旗牌官嘉善崔道義敎鍊官折衡全恒一以上貫二中邊二中竝加資哨官直赴房在明閑良李允職以上邊三中閑良兪漢宗李熻李英模以上貫一中邊一中出身崔泰得具允昇壯勇軍直赴金再種防營別軍官閑良崔瑞龍哨官閑良朴鎭豊閑良鄭碩顯李基林成東柱李東永黃在碧白光曄林福山壯勇軍池啓殷洪鳳得金宗祿崔時大尹得昌李成蕃兪漢起以上邊二中竝已施賞○園底及邑底武士等閏四月朔柳葉箭一巡入格別單旗牌官嘉善崔道義貫三中邊一中已加資邊將除授知穀官出身金仁厚貫三中加資敎鍊官折衡全恒一旗牌官嘉善李得弘以上貫一中邊二中半熟馬帖代外帑庫木布考例分給旗牌官閑良牟景郁閑良尹勉鎭李會點以上貫一中邊二中竝直赴殿試僉知徐有春閑良池福爀趙漢郁以上邊三中旗牌官出身車亨遠敎鍊官折衡洪命淵出身朴普慶閑良李浩誠朴臣喆閑良朴師綸李基林洪彥範金元福李東爀崔一光壯勇軍李弼萬以上貫一中邊一中出身洪命龍知穀官出身李蓋弘鄕武士金光一哨官直赴房在明副司果洪允廸閑良安思欽金業龍鄭碩顯鄭履權金星岳南百顯任時世金泰寬壯勇軍金仁祿金宗祿以上邊二中竝已加資施賞
정조 16년 · 강
命咸鏡道臣德陵安陵火巢內偸占民韓廷旭等參酌刑放
정조 16년 · 목
咸鏡監司李文源狀啓以爲因刑曹啓下關德安陵外靑龍火巢內偸葬民人韓廷旭金福玄等卽爲捉致嚴刑推覈同其偸占情節及新舊塚入葬年數各刑問一次訊杖三十度韓廷旭供以爲自六代祖始爲入葬次次繼葬而三歲母亡九歲父死連爲入葬初不知犯禁之地矣今此禮堂行次時始謂火巢內犯葬故不卜日卽爲掘移而入葬年數則渠之父母葬外不能記憶云金福玄供以爲自八代祖始葬葬父之前葬其子葬子之前葬其孫但知世傳之先山不知爲莫重之火巢今此禮堂奉審時始謂火巢內犯葬不勝驚惶卽日掘移而入葬年數則無論新舊葬不能記憶云今此兩漢觀其貌樣俱極愚蠢聽其供辭別無假餙究其情狀似是無知妄作之致未必放恣故犯之意惟當各別懲罪戒飭放送而事關莫重不敢輕先擧行請令該曹稟旨分付敎以年條旣未知之參酌刑放事回諭
정조 16년 · 강
命湖西所在兩南拯劣米太從民願發賣
정조 16년 · 목
前錦伯朴天衡狀啓以爲慶尙道左倉漕船九隻及全羅道長興寶城大同米竝載船一隻合十隻所拯米太中乾米爲七十四石可合作飯米爲二百二石可合作粥米爲二千六百三十石腐屑米爲三百九十石不堪飼畜米爲二石乾太爲四十八石可合爋造太爲一百三十四石不堪飼畜太爲五十五石矣可合飯粥之米固遵新定式及今上納而拯米中稍有米粒形體者雖强爲區別名之可飯可粥而色已靑黑隨手成粉不可謂之十分可合於飯粥之資大抵拯米當其陽曝之時雖似乾正而少値陰翳之日復生濕氣近因風勢不順未卽裝發留積海倉已至累日而蒸暑陰兩逐日腐敗若於發船之後或滯兩阻風經月未稅則必當全數糜爛無一可用且今沿海民情當此麥歉無不願買上項穀物中乾米太使之依定式上納不堪飼畜者蕩減可合飯粥者及可合爋造太一竝從民願發賣以錢上納事請令廟堂稟旨分付敎以係是民事依狀請施行事令廟堂卽爲分付
정조 16년 · 강
命原州漂壓民戶拔例顧恤
정조 16년 · 목
江原監司尹師國以今月十六日之雨原州牧富論面民家二十戶漂失三十戶頹壓馳啓敎以各別拔例顧恤斯速奠接事回諭
정조 16년 · 강
忠淸兵使崔景岳以海美營將李永喆忠州營將韓命祺等決棍事馳啓
정조 16년 · 목
狀啓以爲因大司諫金履禧上疏批旨內緝盜怠忽之營將最劣者令兵使決棍後狀聞事命下矣臣營所管五鎭中淸州公州洪州三鎭近無賊從之竊發者海美鎭屬牙山縣有賊從出沒隣邑或乘夜偸竊或要路劫奪其魁賊柳東元見捉於淸州鎭而餘黨之渙亡者至爲七名之多故嚴飭發捕已過月餘尙無一箇賊捉得之事忠州鎭屬邑永春縣有賊從八九名暮夜突入民家奪取財物故嚴飭發捕已至三朔終未捉得上項兩鎭緝盜之疏忽實爲最劣故海美營將李永喆忠州營將韓命祺一竝拿致謹將傳敎詳細曉諭各決棍十度後另加察飭之意嚴飭放送旣是管內之事而不善檢飭至發臺疏伏承飭敎臣亦不勝惶恐待罪敎以勿待罪事回諭
정조 16년 · 강
左參贊金華鎭等聯疏賜批行司直徐有隣吳載純工曹判書鄭昌順副司直金尙集兵曹判書李秉模刑曹判書金思穆戶曹判書趙鼎鎭副司直金憙徐有大漢城左尹李漢豊副司直朴祐源吏曹參判李在學開城留守李時秀京畿監司徐鼎修副司直鄭東浚刑曹參判徐龍輔左承旨李晩秀左副承旨徐榮輔直閣南公轍
정조 16년 · 목
疏略曰惟我殿下値千古至艱之會抱千古所無之慟銜恤茹哀三十年如一日而臨御以後參倚乎權衡之際剖柝乎精微之奧崇奉之禮顯揚之典靡不用極莫不合天理而順人情至若當日讀張誣逼之凶從亦莫不默運睿機次第誅鋤而幾微不露裁量曲當義理不期明而自明懲討不期嚴而自嚴是豈小人之腹所可窺測此所以上下文字之間無所事於明言洞說而聖人斧銊之權自行於一部麟經之中矣噫彼凶醜不殄之餘孼復肆曩日跳踉之舊習乃有如星漢者出而隱暎閃忽指意叵測聖心之震惕廷紳之憤痛蓋復如新於是乎公車之箚疏前席之奏對前之所不忍言而今忍言之昔之所不敢奏而今忍奏之逖矣嶠南之萬餘章甫至有裹足而叫閽一籲再籲掩抑賜批假之以恩禮者仰惟聖念懼年歲之浸遠恐義理之或晦而今若效嚬投疏人人言之不顧莫重之義理罔念至哀之聖意則其隳臣分而傷國禮固已寒心而萬有一憑藉大義挾雜私意則其設心之巧慝殆有浮於向日之凶從此固今日廷臣深惡而絕斥者也嗚呼天常民彝凡夫匹庶之所欲自盡於君親者況以帝王之尊聖明之學仁精義熟可質神明而惟彼怪鬼暗相鼓吻敢曰此義當明而不明也某事當爲而不爲也終是掩翳我殿下之心誣毀我殿下之孝也終必至於爲凶爲逆斁絕彝常而後已豈不大可懼哉嗚呼殿下所寤寐而奉持者先大王止慈之明訓也遵守而闡明者先邸下止孝之純行也一念洞屬式克欽承永有辭於天下萬世則斯義也婦孺之所當知豚魚之所可感而一有背馳孼芽而螮蝀之則此先大王之逆臣也先邸下之逆臣也殿下之逆臣也臣等雖不武亦豈不明目張膽聲罪而致討乎臣等自承筵敎衷情震剝敢以明聖旨定民志之義相率陳籲伏乞聖明將臣等此章頒示京外昭揭義理永杜亂萠批以大臣批俄已略及而卿等勿以一張疏陳爲塞責交相以此曉告使人人知此箇義理亦知義理中眞箇義理上而不貽惱下而能堅守則此疏豈但爲發揮本意之資乎
정조 16년 · 강
遣承旨馳詣健元陵奉審摘奸局內諸陵一體奉審
정조 16년 · 강
領敦寧洪樂性上疏賜批
정조 16년 · 목
疏略曰我殿下銜哀茹痛三十年如一日而秉執之義理至精至微至嚴至敬所遵奉者先大王之遺訓也所闡明者先邸下之遺志也猗歟大矣哉大聖人之盛德達孝也可以建天地而不悖可以竢百世而不感雖使堯舜易地惟當如我殿下而已矣如臣等愚迷者不忠無狀不能闡揚我殿下之苦心至意以殿下不忍言不忍聞之聖心致有今日不敢聞不敢承之下敎臣等之罪萬死難贖臣伏讀聖敎臆塞腸推淚逬聲夻嗚呼先大王追悔之聖慈先邸下出天之睿孝我殿下之精義微旨昭揭日月明垂宇宙使今日環東土含生之倫莫不涕泣莊誦瞻天攅頌而永有辭於千萬世矣噫嘻元惡大憝罪逆貫盈者自就誅滅次第芟夷可見乾道之不或而我殿下奉天而行誅討者默運神籌允合經權旣微且顯卽一部春秋之鈇銊也臣於是仰想殿下善繼善述之至孝嚴討嚴誅之大義不覺肝膽寸裂涕淚交橫而尤不勝欽仰萬萬嗚呼世道陷溺人心叵測若有怪鬼不逞之從全無哀痛敬畏之意敢生猥雜跳踉之計暗挾好惡之私潛售恩怨之報煩䙝章牘縱橫談論使至重至敬莫嚴莫大之義理作爲渠輩把弄憑藉之資則此亦一凶肚逆腸也自歸不道之科焉逭三尺之誅乎嗚呼自今以往八方臣庶可以知君綱之尊人紀之明而庶不陷於禽獸之城矣伏念朝下傳敎字字哀痛句句懇惻有足以感孚豚魚之迷頑則何況具秉彝之性者孰不感泣開悟仰悲我殿下罔極之孝思欽頌我殿下精密之義理哉伏乞聖明傳敎中臣子所不敢承聞之句語亟賜收還仍命頒示中外使天經地義永垂百代亂臣賊子有所懲畏批以昨日兩大臣之批已詳言覽可悉之仍敎曰此批答遣史官傳諭
정조 16년 · 강
以洪樂正爲鴻山縣監趙廷獻爲龍宮縣監竝口傳也
정조 16년 · 강
命原州牧頹壓民戶依昨下回諭擧行
정조 16년 · 목
江原監司尹師國以今月十六日之兩原州牧康川面民家九戶家舍頹壓馳啓敎以依昨下回諭擧行事回諭
정조 16년 · 강
命永柔縣田結陳告人金致璜等放送李柱明等令關西伯勘律
정조 16년 · 목
刑曹啓言永柔縣田結陳告宮房人一一査出勿門首從嚴刑取招照法痛繩事命下矣陳告人金致璜李時大李廷龍等捉來嚴訊反覆究問則金致璜以爲上年十月李柱明爲名人持永柔海嵩筒小錄來到李時大家與李廷龍同爲參見而文券久遠有難成事抛置其小錄矣今春初李柱明與李時大相議往傳于該宮監金喜成處而其後事無所干涉云李廷龍以爲因碧只島事雖有居間至於永柔事當初之等閒參見末後之無所干涉與致璜一般云李時大以爲碧只島陳告居間時李柱明亦持海嵩筒小錄而致璜廷龍等皆以事之難成不爲擧論今春間因李柱明言更覓其小錄往傳于該宮監金喜成處希覬些利往來參涉之罪無所發明云金致璜等雖或有當初參看與末後干涉之不同旣有勿問首從照法痛繩之命竝依律嚴勘而李柱明以碧只島陳告査事方囚平安道營獄金喜成以宮監卽其地定配竝令本道依律擧行金致璜李廷龍李時大等亦以碧只島事方在該道行査中請待決末擧行允之敎以金致璜等旣曰後不干涉勿論
정조 16년 · 강
遣承旨分詣受香所奉審摘奸
정조 16년 · 목
宗廟社稷東關王廟修改告由祭在明也
정조 16년 · 강
召見下直守令平山府使李鉉重龍宮縣監趙廷獻鴻山縣監洪樂正于煕政堂
정조 16년 · 목
予謂鉉重曰平山連不得人爾其彈竭撫摩以爲蘇弊之地又謂廷獻曰爾是誰家人也廷獻曰故判書復錫之玄孫矣又謂樂正曰鴻山以前倅之不能盡職邑受其弊云爾其一反前政期於蘇革可也
정조 16년 · 강
命禁衛都提擧總察該營
정조 16년 · 목
政院以禁衛大將李漢豐差東關王廟獻官今方受香出去所佩命召來請還納啓稟敎以仍佩往來都提調總察從事官發牌聽傳敎
정조 16년 · 목
疏略曰臣伏讀閏四月二十七日筵本下敎字字精微言言惻怛有足以動天地而泣鬼神爲今日臣子承此筵敎孰不心折而腸推失聲而痛泣也哉嗚呼我聖上無樂乎南面㷀㷀然在疚含恤茹痛凡易三十霜而如一日食息寤寐之間而堯眉不展煩菀蟠結于中而舜慕不匱寧不欲刑法之大行情事之夬伸也特以事關莫重莫大至嚴至敬之地故俯仰乎天地高厚隱忍乎多少歲月殿下之方寸若是之窮且苦矣筵敎若曰歲月浸遠義理愈晦近於諸臣章奏不能使之勿言猗歟大哉雖使堯舜復起不易之矣臣請以家庭聞見流涕而悉陳之嗚呼臣季父明源有窮天極地之痛而終未能一暴臣若不言則雖以日月之明而何由盡燭也嗚呼昔年天地罔極之初與諸都尉登對也臣季父血淚被面不能成聲我先大王前席良久玉色悽愴君臣上下不忍有片言酬酢仍命退去伊後每入密室奉玩景慕宮遺筆必潛然流涕臣嘗從頌叩問則掩抑久之迺言曰景慕宮禮容莊肅有天人氣像睿度弘毅有聖神姿稟以吾君之子居貳極之位殿宮之間至樂洩洩如也和氣瀜瀜如也我英考每對睿容喜溢天顏雖以文王之止慈周公之達孝何以加焉受命代理八域延頸莫不有爲太子一死之願不幸戊己以後一種群凶內外締結疑亂煽動而賴我兩聖母顧之復之左之右之故惟彼群凶履霜有漸而猶未堅冰矣及夫禮陟之後戊寅己卯以來群凶乃酌酒相賀煽亂益甚誣逼益急內而飛語外而投匭改頭換面神鬼莫測尙忍言哉尙忍言哉吾旣不能爲安金藏拼得一死何敢以平人自居乎一切世況不復留心若窮人之無歸者凡爲三十年所矣嗚呼凶逆輩出義理日晦臣每念季父之言徊徨抑塞心口自語曰欲言則分義也道理也有不敢容易出口也不言則是上以負我聖上之再造也下以負臣季父之遺忠也此際嶺儒萬人之疏出重臣李秉模繼又聲討此箇義理殿下之所以跬步不忘日夕講究者不待臣言之畢而必有以犂然感會于聖衷矣伏願殿下特下哀痛之音誕告八方曰我先大王嘗下敎于殿下以魯爲殿下之仇賊先大王下敎旣如是丁寧懇惻則先大王聖意所在可以仰度我小朝邸下嘗下令于冑筵曰禧爲江克睿敎又如彼皎于日星則魯禧通天之罪於是益彰矣一一臚列申申洞諭則可以發揮我先大王至仁至慈矣可以顯揚我景慕宮潛德懿行矣至若外此諸賊罪盈惡貫人怨鬼怒者亟下明命亟行天討竝爲一通文字刊之金石筵敎若曰若或大行誅討明言不諱則先大王在天之靈雖悅豫於冥冥之中景慕宮於昭陟降豈無怵惕不安之心乎夫神理人情本自不遠人情所在義理寓焉義理所寓神理亦通殿下之至情旣伸則義理可明也義理旣明則神理可通也然則先大王豈不悅豫乎景慕宮亦豈不悅豫乎臣伏見重臣徐有隣疏批引經據義不賜允兪臣請有以仰復之一部明義卽古之麟經前聖後聖其揆一也然苟求其本則戊己本也乙丙末也明義中只擧乙丙而不及戊己其於本末之義果何如也以臣區區管見則撰成明義上篇弁之以上所陳大誥之文歷擧群凶一轉而爲戊己再轉而爲乙丙之源流脈絡附之以載翰輩行貨凶官自干天誅之罪與卽今刊行明義合爲一帙則豈不是明天理正人心之一大關鍵乎噫嘻星九兩賊之至妖至慝覆載之所不容古今之所未有也苟使渠只是蟣蝨之賤而初無蚍蜉蟻子之援則渠何敢連腸結肚前唱後應跳踉於白日之下也筵敎若曰星漢之爲君讎國賊一如麟復終未的定故姑不用法臣愚竊以爲不然使渠眞箇不知戊寅年間事凶疏中一問一答反復抑揚此何故也渠所稔知而稔聞明若觀火非凶肚逆腸而何非君讎國賊而何臣之所大懼者夫以鉤陳根抵之毒而猶殺人況以國賊之根抵而廣張枝葉宗國之憂茫無涯畔世道之歎不勝痛哭今之懲討諸議只就其枝葉而斷斷爲說反捨其根抵而伈伈無言可謂本末倒置首尾橫決也蓋此窩窟根柢之所在國人皆聞之路人皆知之而深根固蒂勢成威立故無一人爲殿下明言之者聖上深居九重何從以俯燭之乎臣姑捨其枝葉直就其根抵而論之金鍾秀之賊性凶險行已奰慝撑腸拄腹都是戾氣發言行事無非禍心自稱士類欺心而欺世晩歸逆戚患得而患失國榮之當路也奴顏婢䐆蠅營狗苟至勸其兄鍾厚上章請留稱之以千古奇男子此駔儈之不若豈士夫之所爲睚眦之怨必欲滅人家族聲勢所張必欲作已威福市權賣寵惟恐不及黨同伐異觸之必碎此在渠猶屬薄物細故今之自作逋盜之藪敺雀之叢者誰也嘗以後翼爲心腹而後翼作械今焉九宗不臣之節卽鍾秀之倀鬼也星漢不道之言亦鍾秀之嚆矢也噫鍾秀粵自春坊偏被恩遇拔之泥塗之中置之承弼之列禮待之厚委畀之䔍何如也而渠亦人耳全無涓埃圖報之念只有谿壑難充之慾如星九者愛之重之卵之育之綢繆焉謀議爛漫焉關通故此輩耳目濡染聞見習熟視其言議如蓍龜效其事爲如山斗然則二賊爲鍾秀之傀儡鍾秀爲二賊之頭腦惡極於二賊罪浮於二賊而且以年前宣禧宮改號事言之臣季父之陳章請改亶出於苦心血忱而我聖上油然而感下其章于廟堂館閣議改宮號則鍾秀見疏本而無端違牌不參其角勝君父背馳義理已成一副當伎倆故凡係此等義理一切抵死謀避吁亦凶且悖矣鍾秀一日晏然國家有一日之憂二日晏然國家有二日之憂眞所謂漢賊不兩立也伏乞聖明亟加處分爲先施以遠竄之典星九二賊一從大臣諸臣之請明義理於百代之下奠國家於磐參之上焉仍伏念臣不忠無狀罪負至重不自意恩命復降職秩如舊臣誠驚惶感泣莫知措躬之所也噫臣本鈍滯愚迷全無聞見履歷一直冥擿徑擧妄作至於向來所犯而極矣倘蒙體諒許臣釋負假之樞銜俾得以優遊數年鈍滯之漸就磨礪聞見之稍免孤陋然後不忍斥絕而遐棄之猶欲薰沐而器使之則赴湯蹈火固所矢心隕首結草亦不敢辭伏乞聖慈俯賜矜憐以卒生成敎曰惟今予一念夙夜所耿耿勉勉者卽惟曰保世臣靖世道重之以近日日聞不敢聞之說日見不敢見之言不惟不敢無非不忍閱月酬應之餘九日齋居病隨以侵尋氣不能枝梧然自再昨以後義理大定愚夫皆知竊幸其朝象得以寧息心神庶亦科擻昨晩見右相疏一見駭再見愕見之又見且愕且駭之不足久而不覺無吪往古來今曷嘗有以大臣論大臣如彼其危險者哉予之用前右相者豈私於前右相用此右相亦有深意存焉而右相此擧何爲而作也不可但以一時駁擊言集千古小人之目歷論其平生歸之於九宗柳星漢之根抵甚至年前宣禧宮改號時違牌一事直接於不敢言之義理此何說也其時委折曾以稔悉故相李性源之筵斥論罪也亦有所多少下敎義烈二字之改稱當否以前右相之自來言議寧有他說於其間則何異責僧啗肉不須爲之多辨至於星九事尤萬萬不近理假使前右相眞有親密之跡則聞不下馬於陵寢其可不以責以誨期於不更犯乎前右相且甚慧於見事設欲成人之名而助其臂力當以必可成名之事敎之豈可以分明仰體而自家之曾所不敢道不忍提於一堂密勿之際者其可勸令叫嚷甘與之携持胥溺於萬仞之坑乎外此諸條竝置之奴顏婢膝於國榮云者亦豈畏國榮而然兼私憤而討君讎挺身堂頭者滿朝簪紳只有其家則非畏國榮急於濟事也乃兄山林之上章請留亦由於後犯之未彰前右相卽國邊人何可謂之逋盜藪前右相可以爲鷹鸇也豈或擬於島雀叢乎言旣無餘驅之罔測至擬以遠竄之律者前右相何負於右相而有此齪齷之擧乎大抵右相是誰之家是誰之侄而枚卜之日其所眷眷而申申策勵勉勸者果何如也則以右相有此擧右相負予乎予負右相乎言之者固無難聽之者其可堪乎然雖有十右相百右相何損於前右相予於前右相自冑筵遇卷至于位躋巖廊旣拯之又拯之右相其於前右相何予於右相雖不索言憂慮則多端而乃今爲此此而其更顧藉乎莫曰彼亦大臣此亦大臣禮不可偏施此則有大不然者此等處若不明賜處分世臣可保世道可靖乎右議政朴宗岳爲先施以不敍之典予豈忘卿予豈捨卿市虎之至雖百人咻之當一例無傾信之理況卿前此幾殊而蘇者凡幾遭予旣費盡心力於當日決不爲僚相言所輕重而一有偏倚卿須恃予如龍門之砥柱事遣史官傳諭于前右相原疏一本亦爲謄付於史官今此傳敎如有未盡卞釋者亦須一一申暴於附奏中事一體傳諭遂賜宗岳疏批曰大臣疏不可以已有處分無批故不得不略宣數行本意在傳敎中矣上款云云似未見口傳下敎此姑略之仍敎曰此批答招致政府錄事傳之
정조 16년 · 강
重推兵曹判書李秉模
정조 16년 · 목
備局啓言各道還弊謄書册子本司堂上不爲句檢致勤下敎揆以事體萬萬未安當該公事堂上兵曹判書李秉請從重推考允之
정조 16년 · 목
狀啓以爲今月初巡分賑時臣遣褊裨與守令邊將眼同監分則饑民形色擧臻全完之城更無捐瘠之慮而見今兩麥次茅登場窮民庶可食新故列邑已多自今巡撤賑之處而罷遣之日招集饑民面面慰撫使之安意奠業則愚夫愚婦擧皆感泣以爲使此顑頷顚連之命得免溝壑保有今日者莫非我聖上拯救之至仁大德云矣今月初巡饑口穀總修成册上送賑恤廳○尤甚邑鎭鐵山府飢口二千二百十七折米六十三石二斗五升醬五石三斗六升零○粥大米二石五斗八升零醬五斗零藿三百五十八立宣川府飢口一千七百九十五折米五十二石十三斗五升䀋四石八斗九升零○粥小米二石十三斗四升零醬九斗藿四百五十立龍川府飢口三千七百三十九折米一百十二石二斗一升醬九石十四斗四升零○粥小米三石十一斗零太二石七斗三升零䀋九斗三升零龜城府飢口二千九百九十五折米八十八石十二斗醬七石十一斗六升零○粥小米四石十二斗三升䀋四斗三升零宣沙鎭飢口二百四十九折米七石四斗八升䀋九斗五升零○粥大米四斗三升醬四升零藿三十九立阿耳鎭飢口二百八十一折米八石八斗二升醬十一斗五升零○粥小米七斗二升醬七升零藿七十立車嶺鎭飢口一百九十二折米五石八斗五升醬七斗一升○粥小米二斗五升零太一斗九升零䀋三升零牛峴鎭飢口一百九十二折米五石八斗五升醬七斗一升○粥小米二斗五升零太一斗九升零䀋三升零彌串鎭飢口八十九折米二石八斗一升䀋三斗一升零○粥小米二斗零安義鎭飢口一百五十六折米四石十斗三升䀋六斗二升零○粥小米一斗一升零太五升零䀋一升零西林鎭飢口九十折米二石七斗一升䀋二斗九升零○粥小米一斗二升零醬一升零藿十四立植松鎭飢口九十折米二石八斗四升䀋三斗一升零○粥小米二斗零䀋一升零山羊會鎭飢口一百一折米三石二斗四升䀋四斗四升零○粥小米二斗七升零醬一斗零藿二十五立之次邑孟山縣飢口四百八十二折米十四石八斗四升醬一石四斗五升零○粥小米四斗六升零醬一斗八升零藿一百九立閏四月終巡飢口一萬二千七百五十八內八十四口付還及傭役拔去今月初巡飢口一萬二千六百七十四折米三百七十四石四斗八升䀋七石一斗二升零醬二十五石八斗零粥大米二石十斗一升零小米十三石三斗二升零太二石十一斗八升零䀋十四斗六升零醬一石三斗二升零藿一千六十立○又狀啓以爲各鎭中巡分饋形止今纔齊到中巡饑口穀數修成册上送賑恤廳○尤甚鎭車嶺鎭飢口一百九十八折米五石十三斗五升䀋七斗八升○粥小米二斗九升零太一斗九升零䀋三升零牛峴鎭飢口一百九十二折米五石八斗五升醬七斗一升○粥小米二斗五升零太一斗九升零䀋三升零山羊會鎭飢口一百一折米三石二斗四升䀋四斗四升零○粥小米一斗七升零太一斗零䀋二升零五月初巡飢口一萬二千六百七十四內一萬二千一百八十三口初巡分饋後撤賑中巡飢口四百九十一內折米十四石九斗四升䀋十二斗二升零醬七斗一升粥小米七斗二升零太四斗九升零䀋九升零
정조 16년 · 강
命減尙州牧位田之稅自戶曹給代
정조 16년 · 목
戶曹啓言尙州位田有無弊關問于慶尙監司鄭大容處矣卽接回移則枚擧尙州牧使李趾采牒呈以爲位田所在處躬審摘奸博詢民情則末只舊堤畓七百二十七斗六升落處則水源裕足土品上上故耕作收稅少無民害末只硯堤兩處畓三百三十斗五升落處則卽己酉年給價七百兩買取者而一自築堤之後水不從濫土又膏腴論以時價幾至千金近處民畓得蒙堤利惟恐位畓之或罷而其中末只最下處六十斗落地則比歲水沈未免陳廢每年稅穀添徵他畓此果爲些少之弊而論其稅錢不過二十八九兩今若頉減在屯民亦足爲惠大堤畓二百十二斗八升落處則以廢堤開畓之故無貯水引灌之處遇旱則間多陳廢堤下民人不無稱冤之說皆曰舊堤作畓中除出四十二斗地還爲築堤貯水則位土民畓皆可蒙利四十二斗地稅亦不過二十兩錢所損無多今當矯瘼之時合有變通之道云矣今此末只舊堤畓及末只硯堤兩處畓土品膏沃民得蒙利則俱無弊端可以推知此則耕作狀稅等節使之依前擧行至於末只最下處六十斗落地比年沈水勢將陳廢則不得不永爲減稅俾除民弊而如有願耕者依願許墾隨起隨稅一依續田例施行大堤畓中除出四十二斗地還爲築堤果是位土民田俱便之擧則亦從民願疏鑿貯水似合事宜而方農役民亦涉有弊待秋成自營本官優給物力着意擧行事分付道臣而位田事體關係重大兩處畓一百二斗落減稅之代請依他例自本曹不煩經費從便給代允之
정조 16년 · 강
命沃川郡渰死人等自官設祭以慰該郡及公州牧漂戶停糴蠲役
정조 16년 · 목
忠淸監司李亨元狀啓以爲今月十六日雨水公州牧邑下近面全家漂壓爲九十七戶沃川郡陽內面縣里一村四十六戶盡爲漂頹男女老少避水於江邊喚仙樓水衝樓覆人物五十九名一時渰死云矣敎曰沃川頹戶四十餘戶人物渰死至爲五十九人云極爲慘惻分付該郡守卽爲收痤依年前明川例設祭以慰死者而生前如有還上身役一竝蕩減雖未渰死如入漂頹中者中戶以上停退小戶以下蠲減公州漂戶依此施行事令廟堂行會
정조 16년 · 강
賑恤廳以嶺南疏儒下去時優給回糧啓
정조 16년 · 목
該廳啓言今聞李㙖等十六人下去云故米五石錢八十兩計程排日從優給送
정조 16년 · 강
召見稟事閣臣徐有防于重煕堂命園所齋殿禦牧軒舊扁藏丁本府以御眞奉安閣稱號於公私文簿以園官兼閣令參奉守㒒兼別監使喚下屬亦以兼管磨鍊衛將二員以本邑吏校差出幷以本府所納大同結錢加給料布仍命本閣該曹以守直奉審修理之式成節目啓下
정조 16년 · 목
有防啓言御眞奉安事目總察大臣當爲磨鍊啓下而若待大臣奉審後稟處則應行事例多有稽滯者臣於今番奉命之行略有區區愚見敢此仰達請下詢大臣處之從之敎曰卿爲先出擧條成出事目可也有防曰御眞奉安事體自別則園所奉安御眞處所之仍以禦牧軒爲名者極爲未安依先朝乙丑年江華萬寧殿例請令館閣堂上稟旨改揭敎曰不必令館閣議定只以舊扁藏于本府稱號則以御眞奉安閣用於公私文簿有防曰御眞奉安後應行諸節尙無設施之擧而只令本府將校守直者萬萬未安前而有萬寧殿參奉之例近而有宙合樓閣監之規令該租曹卽速稟旨擧行似好矣敎曰參奉與監皆張大以齋郞兼管而一依長寧殿之於萬寧殿之例可也有防曰別監之輪回入番亦有已例令本府別擇可合人限四名差出常時所着紫巾紅衣及移安時綠圓領之屬竝依磨鍊造給而竝皆五年一次改備三年一次改染事定式似好矣敎曰別監亦不必別差以守㒒二名兼管加給料布使喚下屬以幾名亦爲兼管加給料布一以省弊一以爲園屬聊賴之資而綠衣則不緊置之而料布則本府納大同結錢中磨鍊事分付有防曰御眞奉安處溫堗不可不及時改排而點火等節參互萬寧殿已例五日一次點火而點火時守直官員奉審罷後限畢燃看檢事定式點火木則本府儲置米中會減進排似好矣敎曰園所用條有歲收之穀物就此取用可也有防曰奉審一款參互京外前例守直官員每五日奉審霖雨風雪之時勿拘恒式這這奉審而本府府使每月朔望間一次奉審本道監司春秋各一次奉審閣臣亦於春秋奉審而本府府使本道監司閣臣奉審時皆令展奉奉審每日曉頣守直別監自外環審後以殿內無事來告守直官員之意著爲定式本府府使中軍以下新除授到任翼日以黑團領三門外肅拜監司府使奉審時亦於三門外肅拜一依萬寧殿例定式御眞奉安所外內若有有頉處則守直官員一邊文移於本府一邊牒報於內閣及禮曹自內閣往復禮曹草記擇日知委本府以爲及時修改之地而小則本府府使眼同守直官監蕫告完後牒報內閣大則閣臣一員進詣監蕫所入物力自本府儲置米中進排而本府府使親報擧行勿委下吏俾無疏漏濫觴之弊似好矣從之敎曰勿用儲置米亦以園租取用而器用諸具之不得不造給者亦爲造給有防曰凡奉安處所殿內雨漏處及屛床鋪陳溫堗等處若有頉則修改時當爲移安移安處所後當稟定而移安時若是當日內還安則只用龍亭若値經宿後還安則用輦輿與否臨時稟旨擧行儀註亦令禮曹臨時磨鍊下送之意預爲分付似好矣敎曰滲漏修改則旣有越房可以移安於此若値大修理之時則移安於齋室而勿用輦輿只用龍亭而龍亭自本府從便造置而物力亦勿用經費依右例爲之有防曰御眞奉安櫃內衣香依宙合樓例三年一次改造下送之意知委內局及戶曹禁火諸具不可不量宜措備而其中大釜子四坐多盛䀋水各置一隅而此則自本府措備進排亦以公穀會減之意分付似好矣敎曰衣香則置之所貯香囊限十年請出內下而禁火諸具及器皿亦勿煩用經費以畿營園幸所用物力中隨毀隨改之意定式有防曰取考京外謄錄則雖有入直官員而例有衛將軍卒守門巡更之擧矣此亦令本府別擇差立以爲晝守夜巡之地而朝夕放銷鑰一節亦依萬寧殿例擧行似好矣敎曰凡事務從省略而此則爲本府校吏霑益之資衛將二員及軍卒幾名量定優給料布用於大同結錢衛將則依空闕衛將例隨品付樞銜而推榮亦依例爲之若此則宜有瓜限以爲渠輩輸差之地而準瓜者差代時自本府後錄狀聞令該曹單付啓下吏屬如有不得不使用處別定句管吏數窠一以句檢文簿一以得以食料有防曰各項應行條件不可不及時擧行者先此稟定而節目亦當按此磨鍊未盡條件請總察大臣與本閣該府卽速磨鍊啓下從之
정조 16년 · 강
命添設水原府校吏料窠
정조 16년 · 목
稟事閣臣徐有防啓言水原府校吏料窠之添得幾許是他道他邑所無之例以其至微之賤蒙此曲念之渥則渠輩豈有他倖望而茅前則邑治距大路幾爲一舍農場距其家亦爲最近而今則邑治處在孔道而公私之事役斗劇農場隔在稍左而種穫之看檢倍艱則其所仰哺而酬賴者卽是任窠料窠之輸回一路而本府吏屬其數殆逾九十其窠不過廿七目今渠輩呼訴營邑以冀變通而變通之道苦無好策故營邑之至今因循未及變通者此也臣意則今不必別創新規呂從料窠上更爲添設而添設料米本府穀簿中無以推移年前廣州龍仁倉之移設於新邑一以爲新邑民人之居在倉底者聊賴之資一以爲兩邑民人之居在接壤者便近之道而且以穀簿言之如廣州龍仁之民小還多爲弊不些因此矯捄實爲兩便臣意則就兩倉穀物每年耗條中除出折米幾百包以此添設校料幾窠吏料幾窠而吏則加其數磨鍊耗條如或不足則本府支勅之役旣已除減則勅需米耗條姑無歸屬亦又一體量宜添入於其中以爲通瀜磨鍊之地而若其吏額之存減料斗之多寡令道伯往復於時府使及前後府使爛商決處恐合事宜矣敎曰一念憧憧者新邑校吏之資活此所以㕓房匠戶每以爲不緊而必以校吏之制產爲先務者也人人給料雖不如家家食土此事亦可謂得寸爲寸依此定式左相知悉分付該道
정조 16년 · 강
飭湖南道臣申禁寶林寺橫斂之弊
정조 16년 · 목
稟事閣臣徐有防啓言湖南長興府寶林寺卽顯隆園祭享時香炭進排處而又是龍珠寺屬寺也向來自廟堂凡係營邑驛及境內人橫斂之弊使之切革罷者槪爲所重臣於享官歸路略聞南來人所傳之語則所謂營邑驛及境內人橫斂一款名曰革罷而其咆喝侵虐反有甚於前日略干僧徒將無以支保云本寺事體何等尊嚴而廟堂之飭墨未軋此輩之跳踉益甚揆以紀綱萬萬駭痛當該不飭兵使守令察訪姑付之令前雖不論勘而此後復若有此等弊端則園官隨其所見聞之眞的者論報畿營自畿營移文湖南道臣兵使守令察訪仍爲一體狀聞論罪之意分付京畿湖南兩道臣處仍令湖南道臣別成節目揭之本寺以爲永久杜弊之地恐合事宜矣從之敎以更令廟堂嚴飭
정조 16년 · 강
命兵曹參知權以綱遞差佐郞申光河先汰後拿金虎門守門將卒令兵判嚴棍勘罪
정조 16년 · 목
該曹啓言昨日夕時有一書吏抱箚子入來問之則稱以議政府書吏金東善持左議政箚子云信之不疑而入送則到肅章門內仍無去處問于政院則亦無呈箚之事事甚怪訝多般推尋終未知得矣卽者金虎門守門將金福祥來告今日開門後有一書吏欲爲入來而擧止殊常故執捉語問則稱以前右議政金鍾秀之孫金東善云當此門禁至嚴之時有此攔入之擧請令攸司照法勘處敎曰申聞鼓申設之後來撞者本曹以下該曹推問草記事曾有先朝定式近來門禁雖嚴入直堂上取見原情後係是可捧之事則卽爲草記不但近例爲然日前宰臣李秉鼎事亦然苟屬當籲何關於朝官與白徒乎設或誤由金虎金虎則以攔入禁之宜卽指送敦化門況此草記中昨日則認以爲呈箚之書吏今日始乃覺得云云然則昨日則無省記許接於闕中乎雖尋常訴冤當捧則捧又況大臣家鳴冤乎由前而有門禁蕩然之罪由後而有阻遏訴冤之罪當該入直堂上遞差郞官先汰後拿仍令該府取考本律照勘以聞金虎門守門將卒令兵判嚴棍取招後草記勘罪
정조 16년 · 강
判下廣州幼學金東善擊鼓原情
정조 16년 · 목
兵曹啓言卽者幼學金東善自敦化西挾門入來鳴申聞鼓請下該曹推問敎以不必推問原情捧入○廣州幼學金東善原情以爲臣祖父臣鍾秀身在草土之日忽被朴宗岳白地誣告目之以諸逆根腦計在屠滅而後已臣祖於癃疾奄奄之中驚隕戰慄府心流涕不眼不食惟願速死臣之崩廹私情穹壤茫茫而乃蒙天地罔極之恩造傳敎八百七十有四言卽地下降字字惻怛可泣鬼神殆若慈父之於赤子拯救入井爭以瞬息凡係昭晣辨析之道靡有毫分餘憾雖使臣家自爲之鳴暴蔑以加此至於不索言以下數句下敎尢有以仰見赫日中天情狀莫逃臣祖泣語臣曰吾今得此於聖明死可瞑目臣闔門感泣攢手于天有非臣家百口之糜粉隕結所可仰報其萬一而惟是諸逆之相識與否非臣家自言雖以天日之明亦何以俯燭乎逆賊後翼與星漢則臣祖不但平生不識面目而已雖其族戚姻友以至賤流下輩之出入其家者初無識面者則作爲腹心關通謀議一款便同皮不存之毛一自向來凶疏出後臣祖衰麻在身雖不得沫血致討其所憤疾痛惋有倍他人逆賊九宗則臣祖初不聞其聲響矣自沙川移家夢村之後九賊自忠州上京時歷路來訪者數次已在出六多年之後參下時曾經寢郞與否其時與其後元無聞知之事而臣祖惡其狼毒酸妄一未嘗假借辭色論說時事矣故參判臣金光默於按藩時巡路歷見故參判臣鄭履煥書報履煥之言曰聞尹九宗出入知舊家云此是決不可近之之人此意傳于知舊爲宜云兩宰臣皆是與臣祖情親而言亦可信之人此際九賊歷謁當路兩面說詬訐人陰事之跡旋又無數綻露則自是以後臣祖之待九賊尢可知矣而特緣其妖邪之性又從而嗜言每以相親於臣祖樣作爲到處誇張之資故人或錯認以相親而九賊不下馬之逆節二字之凶言渠之天生梟獍以外雖粗具省覺者決無萠心發口之理臣祖立心持論之本末聖明所洞燭則欲以此歸之於卯育綢繆習熟見聞者誠非有人理者所可忍爲而其計亦可謂疏矣誣人惡逆國有常法況欲以許多逆賊之根柢頭腦驅之於人則要必有眞贓的證然後方可免反坐之律兩造頭面核實歸一所告之誣與非誣旣判則大逆與反坐之律立可決矣此臣祖所以席稿離次之中日夜祝天覬於一息未泯之前獲脫覆載難容之案者而衰麻之身疏請路阻特蒙終始之恩亟降行査之命千萬爲望臣祖仇敵之溢世聖明之所嘗爲之愍念者也凶逆餘黨之日夕磨牙何釁一世無不知之臣祖亦自分必死久矣而特以聖明在上固不敢爲生意計今此頭勢已可知矣臣所仰情者只是日月之明無幽不燭驚動天聽之罪萬死無惜敎曰其所辨柝而洞悉不待其鳴錚擊鼓其虛其實其妄其眞已有所剖如柶隻照若龜背者觀此原情內辭緣則其祖大臣與後翼柳星漢等不但不識面目竝與族於姻於友於出入於後翼星漢之人素所昧昧云而九宗事則大臣之鄙而心絕九宗之到處誇賣等事實各項證左分明於原情亦可謂益知其所不知至於與之兩造頭面核實歸一云云有萬萬不成事理者當兩造於公庭乎當頭面於私室乎以大臣論大臣於古已所未聞者則對質之請尢豈不有傷國體乎日前別諭己爲歸一之節拍今下判辭又爲歸一之究竟朝家於此豈有別般處分乎以此判付歸傳其祖大臣事分付退送
정조 16년 · 강
命以順安出身李仁萬付參上武兼
정조 16년 · 목
平安監司洪良浩狀啓以爲別試武士中更試之類今月二十二日咸聚臣營布諭德音賞給馬帖代木布後臣主試肅川府使金爔順川郡守尹頤東差定參試官眼同更試則順安出身李仁萬鐵箭一矢一百四十九步二矢三矢俱一百四十步柳葉箭貫一中邊一中力擧沙十五斗居優等故上送兵曹敎以更試居首順安出身李仁萬令該曹參上武兼加設單付使之上來供職事回諭
정조 16년 · 강
江原監司尹師國以繡啓所論道內列邑諸弊條列馳啓